31981D0437
L 167/31
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 11 май 1981 година
относно установяване на критериите, в съответствие с които държавите-членки подават до Комисията информация относно инвентарния списък на химичните вещества
(81/437/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 67/548/ЕИО на Съвета от 27 юни 1967 г. за сближаване на законовите, подзаконовите и административните разпоредби относно класификацията, опаковането и етикетирането на опасни вещества (1), последно изменена с Директива 79/831/ЕИО (2), и в частност член 13, параграф 3 от нея,
като има предвид, че член 13, параграф 1 от Директива 67/548/ЕИО предвижда съставяне на инвентарен списък на веществата, съществуващи на пазара на Общността към 18 септември 1981 г.; като има предвид, че при съставянето на този инвентарен списък Комисията следва да вземе предвид член 1, параграф 4 и член 8 на посочената директива;
като има предвид, че от съображения за икономия на време и средства за съставянето на инвентарен списък е необходимо да се използва комплексна методика, опираща се на един основен инвентарен списък, допълнен от декларациите на производителите или вносителите, доказващи съществуването на пазара на Общността на вещества, невключени в основния инвентарен списък;
като има предвид, че основният инвентарен списък, съставен от Комисията при отчитане на становището на Комитета за адаптиране към техническия прогрес, трябва да бъде изготвен в съответствие с данни, въз основа на които може логично и обективно да се приеме, че посочените вещества съществуват на пазара на Общността;
като има предвид, че е необходимо да се предвидят разпоредби, които да дават възможност за въвеждането на процедура за деклариране пред компетентните власти на държавите-членки на вещества с оглед на включването им в инвентарния списък, като тези декларации бъдат валидни за пазара на Общността;
като има предвид, че освен това е препоръчително да се постанови разпоредбите, отнасящи се до процедурата за деклариране и до графика, който трябва да се спазва, да бъдат въведени на ниво Общност;
като има предвид, че залегналите в настоящото решение мерки са в съответствие със становището на Комитета за адаптиране към техническия прогрес на директивите за отстраняване на техническите бариери пред търговията в областта на опасните вещества и препарати,
ПРИЕ НАСТОЯЩОТО РЕШЕНИЕ:
Член 1
За да се даде възможност на Комисията да състави инвентарния списък, предвиден в член 13 от Директива 67/548/ЕИО, държавите-членки предприемат всички необходими мерки за гарантиране правилното съблюдаване на фазите и процедурите, уредени в членове 2 и 3 и в приложението към настоящото решение.
Член 2
1. Инвентарният списък на химичните вещества, съществуващи на пазара на Общността към 18 септември 1981 г., обозначаван по-долу като Einecs (Инвентарен списък на Европейската общност на съществуващите търговски химични вещества), следва да бъде съставен в съответствие с разпоредбите, залегнали в раздел I на приложението.
2. Инвентарният списък Einecs следва да се състои от основен инвентарен списък, обозначаван по-долу като Ecoin (Основен инвентарен списък на Европейската общност), съставен от Комисията въз основа на данните, с които тя разполага, и от списък на вещества, които се декларират допълнително пред Комисията от държавите-членки в съответствие с разпоредбите, уредени в раздел II на приложението.
Член 3
Държавите-членки предприемат всички необходими мерки за изпълнението и координирането на работата, свързана със съставянето на инвентарния списък Einecs.
За целта Комисията посочва контактен пункт. За същата цел държавите-членки могат да посочат национални контактни пунктове. Държавите-членки изпращат на Комисията до 30 юни 1981 г. адресите, на които трябва да се изпратят формулярите за декларации.
Комисията публикува адресите в Официален вестник на Европейските общности.
Член 4
За целите на настоящото решение, дефинициите на „вещества“, „препарат“, „пускане на пазара“ са посочените в член 2 от Директива 67/548/ЕИО.
Член 5
Адресати на настоящото решение са държавите-членки.
Съставено в Брюксел на 11 май 1981 година.